एक और स्मृति सांझा करते पूर्व मुख्यमंत्री प्रेम कुमार धूमल ने बताया कि जब 9 दिसम्बर, 1999 को अटल जी देश के प्रधानमंत्री थे और मैं प्रदेश का मुख्यमंत्री तथा तो उस समय अटल जी एशिया के सबसे बड़े हाईड्रोलिक प्रोजैक्ट का उद्घाटन करने कुल्लू आए थे। मैं उन्हें लेने चंडीगढ़ चला गया था उसी दौरान मैने अटल जी से प्रदेश की खराब वित्तीय स्थिति को सुधारने के लिए 400 करोड़ रुपए के विशेष पैकेज की मांग की थी जिसे अटल जी ने मान भी लिया था और मैंने कहा था कि जनसभा में मैं आप से कुछ नहीं मांगूंगा। इसके बाद जनसभा में एक नेता ने 400 करोड़ रुपए के पैकेज की मांग कर डाली, जिससे अटल जी खिज गए और उन्होंने 200 करोड़ रुपए देने की घोषणा कर दी। इसके बाद मैं और अटल जी ने टैंट में बैठकर खाना खाया। इसी दौरान जब मैं और अटल जी खाना खाने के बाद सूप पी रहे थे तो मैंने कहा कि आपने 400 करोड़ रुपए देने की बात कही थी लेकिन किसी एक की गलती का खमियाजा पूरे प्रदेश की जनता को नहीं मिलना चाहिए। जिस पर अटल जी भावुक हो गए और उन्होंने उसी दौरान मीडिया को बुलाया और उनके सामने घोषणा की कि मैं भूल गया था मैंने हिमाचल को 200 नहीं 400 करोड़ रुपए का पैकेज दिया है।